የሚዛን/ አማንአጠቃላይ ሆስፒታል ቀልጣፋ አገልግሎት እየሰጠ መሆኑን አስታወቀ
አዲስ አበባ፤ ሐምሌ 3/2005 (ዋኢማ) – የሚዛን/አማን አጠቃላይ ሆስፒታል የሕብረተሰቡን የህክምና ፍላጎት ለማርካት የሚያስችል ቀልጣፋ አገልግሎት መስጠት የሚያስችል አሰራር ዘርግቶ እየሰራ መሆኑን አስታወቀ።የሆስፒታሉ ዋና ስራ አስኪያጅ አቶ አጥናፉ ግርሻ ለዋልታ እንዳስታወቁት በሆስፒታሉ ተጠቃሚ የሆኑትን 2 ሚሊዮን ህዝብ በተገቢው መንገድ ለማስተናገድና ቀልጣፋ የህክምና አገልግሎት ለመስጠት እንዲቻል ሆስፒታሉ አዲስ አሰራር ዘርግቶ ህዝቡን ተጠቃሚ እያደረገ ይገኛል። ታካሚዎች ካርድ የሚያወጡበት፣ የመድሃኒትና  ሌሎች ክፍያዎች   በአንድ ክፍል አገልግሎቱን  እንዲያገኙ በማድረግና በሚመጡበት ጊዜም ቀና አቀባበል በማድረግ ሕብረተሰቡ በሆስፒታሉ ግልጽ አገልግሎት እምነት እያሳደረ መምጣት እንዲችል ተደርጓል ብለዋል። በሆስፒታሉ 144 ባለሙያዎችና 83 የድጋፍ ሰራተኞች መኖራቸውን የገለጹት አቶ አጥናፉ እየተካሄደ ባለው መሰረታዊ የአሰራር ለውጥ የድንገተኛ፣ ተመላላሽ፣ ማሕጸን ጽንስና ወሊድ፣ የቀዶ ጥገና እና ተኝቶ ሕክምና የሚሉ አምስት ቡድኖች በማደራጀት የሕክምና አገልግሎቱን በተቀላጠፈ መንገድ በመስጠት ላይ ይገኛል ብለዋል።ሆስፒታሉ የሚሰጠውን አገልግሎት በየጊዜው እየገመገመ ለማሻሻል እንዲችል በየወሩ የሚከፈት የአስተያየት መስጫ ሳጥን በማዘጋጀትና በየሶስት ወሩ ከህዝብ ጋር የፊት ለፊት ውይይት በማድረግ የሚያጋጥሙ ችግሮችን በመለየት ከጊዜ ጊዜ አገልግሎቱ ፈጣንና ፍትሃዊ እንዲሆን ለማድረግ ጥረት እየተደረገ መሆኑንም አቶ አጥናፉ ተናግረዋል።ሆስፒታሉ በቤንች ማጂ ዞን በሚገኙ 10 ወረዳዎችና አንድ የከተማ አስተዳደር ፣ ከካፋ ዞን የሚጣገነትና የጨና፤ ከሸካ ዞን የየኪና አንድራቻና ወረዳዎች፤ ከጋምቤላ ክልል ለድማ፣ ማጃጆና ጎደሬ ወረዳዎች ለሚገኙ ህዝቦች አገልግሎት እንደሚሰጥ ስራ አስኪያጁ ተናግረዋል።እንደ ዋና ስራ አስኪያጁ ገለጻ ሆስፒታሉ በዞኑ 7 ጤና ጣቢያዎችን ለማብቃት በጀመረው እንቅስቃሴ አራቱን በበቂ ደረጃ እንዲደራጁና ቀልጣፋ አገልግሎት እንዲሰጡ ማድረግ መቻሉንና ሶስቱ ላይ ደግሞ በአሀኑ ወቅት እየሰራ ነው። አቶ አጥናፉ  አያይዘውም መንግስት በፈጠረው ምቹ የኢንቬስትመንት ሁኔታ ተጠቅመው ወደ አካባቢው የሚመጡ ባለሃብቶች በርካታ ባለሙያዎች ይዘው በመምጣታቸውና በዞኑ ዩኒቨርስቲዎችና ኮሌጆች በመከፈታቸው የተማሪዎች ቁጥር በመጨመሩ   የማስፋፋት ስራ ይከናወናል ብለዋል።  ሆስፒታሉ በዓመት ለ700 ሺሕ ህዝብ አገልግሎት እንደሚሰጥ የገለጹት ዋና ስራ አስኪያጁ የማስፋፊያ ስራውን ለማፋጠን መንግስት ከሚመደበው በጀት ተጨማሪ ገንዘብ በማስፈለጉ በጥቅምት ወር 2006 ዓ/ም የገቢ ማሰባሰቢያ ባዛር ላማካሄድ በዝግጅት ላይ መሆኑንም አቶ አጥናፉ ተናግረዋል።